Un elev de 14 ani din Sibiu, aflat sub influenţa alcoolului, a omorât în bătaie un bătrân de 70 de ani, în casa căruia intrase ca să ia ţigări. Tânărul şi-a mărturisit fapta şi a fost internat la Spitalul de Psihiatrie din Sibiu pentru a se stabili dacă avea discernământ.

Potrivit procurorilor, săptămâna trecută, băiatul de 14 ani din Sibiu, beat fiind, a sărit gardul şi a intrat în casa unui bătrân de 70 de ani pentru a lua ţigări. Băiatul a fost surprins de bătrân, iar între cei doi a izbucnit o altercaţie, în urma căreia bătrânul a murit, având multiple răni la cap.

În faţa anchetatorilor, elevul de 14 ani şi-a mărturisit fapta.

Băiatul este acum urmărit penal pentru omor şi violare de domiciliu în formă agravată. El a fost internat la Spitalul de Psihiatrie „Gheorghe Preda” din Sibiu pentru realizarea expertizei psihiatro-legale, pentru stabilirea discernământului.

Sursa: News.ro